
KOM(2008) 452 lopullinen
2006/0206 (COD)
 
KOMISSION LAUSUNTO

EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin tarkistuksista neuvoston yhteiseen kantaan seuraavasta ehdotuksesta:

 EUROOPAN PARLAMENTIN JA NEUVOSTON ASETUS 
metallisen elohopean viennin kieltämisestä ja turvallisesta varastoinnista

EY:n perustamissopimuksen 250 artiklan 2 kohdan mukaisesti komission ehdotusta muuttava lausunto

1.
TAUSTAA
Menettely
Komissio teki 26. lokakuuta 2006 ehdotuksen Euroopan parlamentin ja neuvoston asetukseksi metallisen elohopean viennin kieltämisestä ja turvallisesta varastoinnista. Ehdotus oli määrä käsitellä EY:n perustamissopimuksen 251 artiklan mukaisella yhteispäätösmenettelyllä.

Euroopan talous- ja sosiaalikomitea antoi lausuntonsa 25. huhtikuuta 2007. 
Euroopan parlamentti antoi lausuntonsa ensimmäisessä käsittelyssä 20. kesäkuuta 2007.

Neuvosto vahvisti yhteisen kannan 20. joulukuuta 2007. Euroopan parlamentti antoi lausuntonsa toisessa käsittelyssä 21. toukokuuta 2008.
2.
Komission ehdotuksen tavoite
Komissio antoi 28. tammikuuta 2005 neuvostolle ja Euroopan parlamentille tiedonannon elohopeaa koskevasta yhteisön strategiasta, KOM(2005) 20 lopullinen.
Tiedonannossa esitetty toimenpide 5 on seuraava: ”Edistääkseen aktiivisesti kansainvälisiä toimia, joiden tavoitteena on lopettaa vähitellen elohopean primaarituotanto ja estää ylijäämiä pääsemästä uudelleen markkinoille, komissio aikoo ehdottaa asetuksen (EY) N:o 304/2003 muuttamista siten, että elohopean vienti yhteisöstä lopetetaan vaiheittain vuoteen 2011 mennessä."

Toimenpide 9 on seuraava: ”Komissio toteuttaa toimenpiteitä, jotta kloori-alkaaliteollisuuden hallussa olevan elohopean varastointi voidaan hoitaa elohopean viennin lopettamisaikataulun tahdissa (vuoteen 2011 mennessä). Komissio aikoo aluksi tutkia mahdollisuuksia teollisuuden kanssa tehtävään sopimukseen. ”
Neuvosto antoi 24. kesäkuuta 2005 päätelmänsä elohopeastrategiasta. Se pani tyytyväisenä merkille komission tiedonannon ja korosti ”sen ehdotuksen merkitystä, joka koskee yhteisöstä tapahtuvan elohopean viennin lopettamista vaiheittain.” Se myös pyysi, että ”komissio toteuttaa toimia niin pian kuin mahdollista ja esittää tarvittavia ehdotuksia” erityisesti seuraavasta kysymyksestä: ”yhteisöstä tapahtuvan elohopean viennin vähittäinen lopettaminen ja muun muassa kloori-alkaliteollisuudesta peräisin olevan elohopean turvallisen varastoinnin tai loppusijoittamisen toteuttaminen samassa aikataulussa aiotun elohopean viennin vähittäisen lopettamisen kanssa”.

Euroopan parlamentti antoi 14. maaliskuuta 2006 päätöslauselman, jossa se suhtautui myönteisesti strategiaan ja korosti, ”miten tärkeä on komission ennakoiva ehdotus metallisen elohopean … viennin asteittaisesta lopettamisesta yhteisön alueelta” ja kehotti komissiota ”esittämään ehdotuksia toimenpiteiksi, joilla varmistetaan, että kloorialkaliteollisuudesta peräisin oleva elohopea varastoidaan turvallisesti”.
Ehdotuksella Euroopan parlamentin ja neuvoston asetukseksi pyritään kieltämään metallisen elohopean vienti yhteisöstä sekä varmistamaan, ettei metallinen elohopea pääse uudelleen markkinoille ja että se varastoidaan turvallisesti. Tämä vastaa elohopeaa koskevan yhteisön strategian toimenpiteitä 5 ja 9. Perimmäisenä tavoitteena on estää maailmanlaajuisen ”elohopeakertymän” kasvaminen entisestään.
3.
Komission huomiot
3.1
Yleistä
Euroopan parlamentti hyväksyi 21. toukokuuta 2008 täysistunnossaan 22 tarkistuksesta koostuvan kompromissipaketin, josta oli sovittu neuvoston kanssa, jotta direktiivistä päästäisiin sopimukseen toisessa käsittelyssä. 
Tarkistukset koskevat pääasiassa seuraavia asioita:

· vientikiellon laajuus (vientikiellon laajentaminen koskemaan kahta elohopeayhdistettä ja ‑seosta, joiden elohopeapitoisuus on suuri; näin pyritään estämään metallista elohopeaa koskevan vientikiellon kiertäminen),

· vientikiellon voimaantulo (15. maaliskuuta 2011 pikemmin kuin 1. heinäkuuta 2011),
· muutos, jolla yhdistetään toisiinsa tietojen vaihto ja turvallisia loppusijoitusvaihtoehtoja (kiinteyttämistä) koskeva kertomus sekä metallisten elohopean hyväksymisperusteiden hyväksyminen komiteamenettelyllä,
· laajennetut raportointivaatimukset ja

· parannettu tarkistuslauseke.

Komissio hyväksyy kaikki nämä tarkistukset, koska ne ovat ehdotuksen yleisen tavoitteen ja periaatteiden mukaisia. 
3.2
Muutettu ehdotus
Komissio muuttaa EY:n perustamissopimuksen 250 artiklan 2 kohdan nojalla ehdotustaan edellä esitetyllä tavalla

